ทุนสำรองประเทศเพิ่ม1พันล้านเหรียญฯ
ธปท.เผยทุนสำรองประเทศเพิ่ม 1,000 ล้านเหรียญสหรัฐ คาดทางการแทรกแซงค่าเงินบาทแข็งเพิ่มขึ้นหลังผันผวนมาก
3 พ.ค. 2556

ธปท.เผยทุนสำรองประเทศเพิ่ม 1,000 ล้านเหรียญสหรัฐ คาดทางการแทรกแซงค่าเงินบาทแข็งเพิ่มขึ้นหลังผันผวนมาก
ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศของ ล่าสุด ณ วันที่ 26 เม.ย.ปีนี้ ว่า อยู่ที่ระดับ 1.778 แสนล้านเหรียญสหรัฐ หรือประมาณ 5.213 ล้านล้านบาท เพิ่มขึ้น 1,000 ล้านเหรียญสหรัฐ หรือประมาณ 2.96 หมื่นล้านบาท หากคิดอัตราแลกเปลี่ยนปัจจุบันที่ระดับ 29.60 บาทต่อเหรียญสหรัฐ จากสัปดาห์ก่อนหน้าอยู่ที่ระดับ 1.768 แสนล้านเหรียญสหรัฐ หรือประมาณ 5.073 ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 2.33 หมื่นล้านเหรียญสหรัฐ ลดลง 200 ล้านเหรียญสหรัฐ จากสัปดาห์ก่อนห้นาอยู่ที่ 2.35 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิ ซึ่งรวมทุนสำรองฯในปัจจุบันและForward แล้วอยู่ที่ระดับ 2.011 แสนล้านเหรียญสหรัฐ
ทั้งนี้ คาดว่าทุนสำรองประเทศที่เพิ่มขึ้นดังกล่าว เป็นผลจากธปท.เพิ่มปริมาณการเข้าแทรกแซงค่าเงินบาทแข็ง ผ่านช่องทางการเข้าซื้อเงินเหรียญสหรัฐฯโดยตรงในตลาดส่งมอบทันที (Spot) เพิ่มเก็บสะสมในทุนสำรองฯมากขึ้นจากช่วงหลายสัปดาห์ที่ผ่านมา แม้ว่าธปท.จะยังกังวลผลขาดทุนในงบดุลธปท.ที่เพิ่มขึ้นเป็น 8 แสนล้านบาทในสิ้นไตรมาสแรกปีนี้ จากสิ้นปีก่อนที่มี 5.3 แสนล้านบาท หลังค่าเงินแข็งค่าและเคลื่อนไหวผันผวนต่อเนื่องจนเกิดแรงกดดันจากรัฐบาลและภาคธุรกิจบางกลุ่มเรียกร้องให้ธปท.เข้าดูแลค่าเงินบาทแข็งเร็วมากขึ้น เนื่องจากเริ่มส่งผลกระทบ ส่วนการแทรกแซงตลาดเงินผ่านการซื้อขายในตลาดล่วงหน้า (Forward) ยังทำอยู่ในระดับใกล้เคียงกับสัปดาห์ก่อนหน้า
สำหรับฐานเงินหรือเงินสดหมุนเวียนในมือภาคเอกชนและเงินฝากของสถาบันการเงินที่ธปท.ในปัจจุบัน อยู่ที่ 1.393 ล้านล้านบาท เพิ่มขึ้นจากสัปดาห์ก่อนที่ 1.366 ล้านล้านบาทเล็กน้อย แต่ปริมาณเงินยังปกติสอดคล้องกับความต้องการจับจ่ายใช้สอยในระบบเศรษฐกิจ
ด้านนักค้าเงินธนาคารกรุงศรีอยุธยา เปิดเผยว่า การเคลื่อนไหวของค่าเงินบาทขณะนี้อยู่ที่ระดับ 29.64 -29.66 บาทต่อเหรียญสหรัฐ ปรับอ่อนค่าลงจากช่วงเช้าที่เปิดตลาดที่ระดับ 29.44-29.46 บาทต่อเหรียญสหรัฐ โดยระหว่างวันมีการซื้อขายอ่อนค่าสุดที่ระดับ 29.70 บาทต่อเหรียญสหรัฐ สาเหตุที่ทำให้ค่าเงินบาทอ่อนค่าเพราะตลาดกังวลว่าทางการจะออกมาตรการอะไรมาดูแลตลาดเงินหรือไม่ ทำให้ตลาดทำการขายสัญญาล่วงหน้าที่เคยซื้อเงินบาทไว้(Shot Cover) ปล่อยเงินบาทออกมา กลับไปถือเงินเหรียญสหรัฐมากขึ้น  และอีกส่วนเพราะนักลงทุนกังวลและขาดความเชื่อมั่น จากกระแสข่าวที่จะปลด นายประสาร ไตรรัตน์วรกุล ผู้ว่าการ ธปท. ทำให้ในช่วงนี้แนวโน้มการเคลื่อนไหวเงินบาทกลับมาในทิศทางอ่อนค่าลงเร็ว โดยในแต่ละวันปรับอ่อนค่ามากกว่าที่เคยปรับแข็งค่าขึ้นมาในช่วงก่อนหน้านี้อีก